Esimerkki tavoitteiden, sisällön ja kriteerien yhdistämisestä sekä arviointitavoista aikuisten perusopetuksen alkuvaiheen ympäristö- ja luonnontiedossa

Ympäristö- ja luonnontiedon opetukselle on asetettu aikuisten perusopetuksen opetussuunnitelman perusteissa useita tavoitteita. Tavoitteet voivat painottua kursseilla käsiteltävien keskeisten sisältöjen mukaan. Alla on esitetty esimerkkejä mahdollisista painotuksista. Painotukset voivat luonnollisesti olla erilaisia kuin annetuissa esimerkeissä opettajan valinnan mukaan. On suositeltavaa, että osa sisällöistä yhdistetään suomen/ruotsin kielen opiskeluun: tietotekstien rakennetta voidaan tarkastella suomen/ruotsin tunneilla ja pieniä tekstin tuottamisharjoituksia voi tehdä ympäristö- ja luonnontiedon tunneilla, myös mahdollisesti yhteisopetuksessa.

Esimerkkinä kurssi Ayl1 – Ihminen ja monimuotoinen maailma

Tavoitteisiin liittyvät keskeiset sisältöalueet
Kurssilla 
· perehdytään ihmisen rakenteeseen ja keskeisiin elintoimintoihin
· tutkitaan eliöitä ja niiden elinympäristöjä
· tutustutaan ravintoketjuihin, ravinnon tuotantoon sekä luonnon monimuotoisuuteen
· hahmotetaan alueellisten esimerkkien, ajankohtaisten uutisten ja karttojen avulla Suomen ja Euroopan luonnonympäristöä ja ihmisen toimintaa
· perehdytään vuodenaikoihin, päivän ja yön vaihteluun sekä maapallon rakenteeseen. 

Esimerkkejä osaamisvirkkeistä ja arviointitehtävistä

”Osaat lajitella kotitalouden jätteet ja ymmärrät, miksi kierrättäminen on tärkeää.”

Arviointi kurssin aikana:
· Kodista tuttujen jätteiden lajittelutehtäviä tehdään ryhmissä keskustellen ja kysymyksiä tekemällä tai käyttämällä opettajan/oppikirjan materiaalia tai verkkomateriaalia lajittelusta ja kierrätyksestä. Opettaja havainnoi ryhmätöitä, ja lopuksi tehdään yhdistämistehtävä lajittelusta kirjallisesti.

”Osaat nimetä ihmisen tärkeät ruumiinosat ja elimet (valitaan keskeiset). Tiedät, että aivot ohjaavat kehon toimintaa ja saamme tietoa aistien avulla. Tunnet käsitteet verenkierto, ruuansulatus ja hengitys.”

Loppuarviointi/kurssikoe: 
· Ruumiinosien nimeäminen kuvaan
· Kuvan ja sanan yhdistämistehtävä elimistä sekä aisteista
· Käsitteen ja yksinkertaisen määritelmän yhdistämistehtävä (käsitteet verenkierto, ruuansulatus ja hengitys)
· Avoimet kysymykset solusta, aivoista

”Osaat nimetä joitakin lähiympäristön kasveja ja eläimiä ja ymmärrät, miksi tietyt lajit elävät siinä ympäristössä. Ymmärrät käsitteet laji, ravinto, elinympäristö.”

Arviointi kurssin aikana: 
· Oppitunnilla keskustellaan, mitä lähiympäristöjä opiskelijoilla on (puisto, kaupunki, vesialue, metsä, niitty jne.).
· Opiskelijat ottavat omatoimisesti kuvia muutamista lähiympäristönsä kasvi- ja eläinlajeista sekä nimeävät ne itsenäisesti esimerkiksi Google Lensin tai oppikirjojen avulla. Nimetyt kuvat lähetetään opettajalle. 
· Oppitunnilla järjestetään kuvien eläinlajit elinympäristöihin opettajan johdolla ja keskustellaan siitä, millainen on kunkin lajin ravinto. Opettaja arvioi kuvat ja havainnoi keskustelua. 
· Tehtävä voidaan lisätä myös loppuarviointiin/kurssikokeeseen. 

Loppuarviointi/kurssikoe: 
· Monivalintatehtävä, jossa valitaan oikea määritelmä käsitteille laji, ravinto ja elinympäristö

”Osaat yhdistää yksinkertaiseen ravintoketjukuvaan sanat tuottaja, kuluttaja ja hajottaja.”

Loppuarviointi/kurssikoe: 
· Kuva-sana-yhdistämistehtävä

”Tiedät, mikä kartta on ja mitä karttavärit merkitsevät (punainen, sininen, vihreä, ruskea). Osaat nimetä pääilmansuunnat.”

Loppuarviointi/kurssikoe: 
· Sanojen yhdistäminen karttakuvaan (sanat: valtionraja, vesi, alava maa ja vuoristo)
· Pääilmansuuntien nimeäminen
· Opetustilan kartan piirtäminen (ylhäältä päin kuvaamista voi harjoitella kurssin aikana myös matematiikan tunneilla)



Esimerkkinä kurssi Ayl2 – Luonnon rakenteet

Tavoitteisiin liittyvät keskeiset sisältöalueet
Kurssilla
· tarkastellaan erilaisten materiaalien ja aineiden avulla olomuotoja ja aineiden ominaisuuksia
· hahmotetaan aineen muutosten periaatetta tutustumalla palamiseen, yhteyttämiseen ja veden kiertokulkuun
· tutustutaan energian säilymisen periaatteeseen lämpötilan mittaamisen, lämpöenergiaan perehtymisen ja energialajien muuntumisen avulla.

	Ympäristö- ja luonnontiedon opetuksen tavoitteet alkuvaiheessa
	Hyväksytyn suorituksen arviointikriteerit alkuvaiheessa

	T1 synnyttää ja ylläpitää opiskelijan kiinnostusta ympäristöön ja ympäristö- ja luonnontiedon opiskeluun sekä auttaa opiskelijaa kokemaan kaikki ympäristö- ja luonnontiedon tiedonalat merkityksellisiksi itselleen
	–

	T2 tukea opiskelijan ympäristötietoisuuden kehittymistä sekä ohjata opiskelijaa toimimaan ja vaikuttamaan lähiympäristössään ja -yhteisöissään kestävän kehityksen edistämiseksi
	T2 Opiskelija osaa antaa esimerkkejä ihmisen toiminnan vaikutuksesta lähi- ja luonnonympäristöön, kuten roskaamisesta ja kierrätyksestä.

	T3 rohkaista opiskelijaa muodostamaan kysymyksiä eri aihepiireistä sekä käyttämään niitä pohdinnan lähtökohtana
	T3 Opiskelija muodostaa tarkasteltavasta aihepiiristä kysymyksiä tai osallistuu ryhmässä kysymysten muodostamiseen.

	T4 ohjata opiskelijaa tekemään havaintoja ja mittauksia monipuolisissa oppimisympäristöissä eri aisteja ja tutkimus- ja mittausvälineitä käyttäen
	T4 Opiskelija osaa tehdä havaintoja luontoympäristöstä, kuten kasvien tai eläinten ominaisuuksista. Opiskelija osaa tehdä yksinkertaisia mittauksia, kuten lämpötilamittauksia, tai havaintoja aineen ominaisuuksista.

	T5 ohjata opiskelijaa ymmärtämään arjen teknologisten sovellusten merkitystä
	T5 Opiskelija osaa ohjatusti tarkastella sähköisestä kartasta käsiteltävään aiheeseen liittyvää tietoa, kuten valtioiden nimiä, luontotyyppejä tai muuta kartassa esitettyä tietoa. Opiskelija osaa etsiä hakukoneen avulla aiheeseen liittyvää mediasisältöä, kuten kuvia.

	T6 ohjata opiskelijaa edistämään turvallista toimintaa omassa lähiympäristössään
	T6 Opiskelija tuntee joitakin turvalliseen liikkumiseen liittyviä sääntöjä lähiympäristössään.

	T7 ohjata opiskelijaa tutkimaan ja toimimaan sekä liikkumaan ja retkeilemään luonnossa ja rakennetussa ympäristössä
	T7 Opiskelija tuntee joitakin periaatteita, kuten jokamiehenoikeuksia, jotka liittyvät turvalliseen ja kestävään tapaan toimia ja liikkua rakennetussa ympäristössä ja luonnonympäristössä.

	T8 ohjata opiskelijaa käyttämään tieto- ja viestintäteknologiaa tiedon hankinnassa, käsittelyssä ja esittämisessä vastuullisesti ja turvallisesti
	T8 Opiskelija osaa etsiä vastauksia yksittäisiin ympäristö- ja luonnontiedon kysymyksiin käyttäen hakukonetta. Opiskelija osaa havainnoida luontoa sekä tallentaa ja jakaa keräämiään tietoja esimerkiksi valokuvana.

	T9 ohjata opiskelijaa hahmottamaan ympäristöä, ihmisten toimintaa ja niihin liittyviä ilmiöitä ympäristö- ja luonnontiedon käsitteiden avulla sekä tukea opiskelijan kielitaidon kehitystä ympäristö- ja luonnontiedon käsitteistön hallinnassa
	T9 Opiskelija osaa kuvailla ja tunnistaa lähiluonnon eliöitä ja elinympäristöjä sekä tuttujen aineiden ominaisuuksia käyttämällä joitakin ympäristö- ja luonnontiedon peruskäsitteitä.

	T10 ohjata opiskelijaa ymmärtämään ja käyttämään erilaisia malleja, joiden avulla voidaan tulkita ja selittää ympäristöä ja sen ilmiöitä
	T10 Opiskelija osaa ohjatusti käyttää yksinkertaisen mallin, kuten veden kiertokulun mallin, pääpiirteitä selittääkseen luonnonilmiöitä.

	T11 ohjata opiskelijaa luonnon tutkimiseen, eliöiden ja elinympäristöjen tunnistamiseen sekä ohjata opiskelijaa ihmisen rakenteen ja elintoimintojen ymmärtämiseen
	T11 Opiskelija ymmärtää luonnon, eliöiden ja elinympäristöjen sekä ihmisen rakenteiden ja elintoimintojen tutkimista ja tunnistamista. Opiskelija osaa tehdä havaintoja luonnosta ja tunnistaa erilaisia elinympäristöjä. Opiskelija osaa nimetä ihmisen keskeiset ruumiinosat ja kuvailla tärkeitä elintoimintoja. 

	T12 ohjata opiskelijaa maantieteelliseen ajatteluun, hahmottamaan omaa ympäristöä ja koko maailmaa sekä harjaannuttamaan kartankäyttötaitoja
	T12 Opiskelija hahmottaa omaa ympäristöään ja koko maailmaa sekä oppii kartanlukutaitoja. Opiskelija osaa nimetä pääilmansuunnat ja hallitsee joitakin kartanlukutaitoja. Opiskelija tuntee Suomen ja lähiympäristön keskeisiä maantieteellisiä piirteitä. Hän ymmärtää maanosan ja valtion eron.

	T13 ohjata opiskelijaa kuvaamaan ja selittämään fysikaalisia ilmiöitä arjessa, luonnossa ja teknologiassa sekä rakentamaan perustaa energian säilymisen periaatteen ymmärtämiselle 
	T13 Opiskelija osaa kuvata energian muuntumista esimerkiksi sähköntuotannon tai sähkölaitteiden käytön, yhteyttämisen tai ravintoketjun yhteydessä. Opiskelija osaa kuvata lämpötilan vaikutusta aineiden olomuodonmuutoksiin

	T14 ohjata opiskelijaa kuvaamaan ja selittämään kemiallisia ilmiöitä, aineiden ominaisuuksia ja muutoksia
	T14 Opiskelija osaa kuvata tuttujen aineiden, kuten veden, erilaisia ominaisuuksia. Opiskelija osaa kuvata tavallisen kemiallisen ilmiön, kuten yhteyttämisen tai palamisen, aineen muuttumisena toiseksi.



Seuraavissa esimerkeissä on lähdetty siitä, että jotakin osaamista arvioidaan kurssin aikana formatiivisen arvioinnin lisäksi.  Lisäksi opiskelijoille järjestetään kurssin päätyttyä loppuarviointi/kurssikoe, jossa on suullinen osuus ja kirjallinen osa. 

Opiskelijat kutsutaan suulliseen arviointiin eri aikaan pienissä ryhmissä tai parin kanssa. Ryhmälle annetaan tehtävät, ja arviointi perustuu opettajan seurantaan. Kunkin ryhmän osalta arviointi kestää noin 15 min. Tämän jälkeen kaikki tekevät yhdessä kirjallisen arvioinnin, jossa on eriytyviä tehtäviä kurssin sisällöstä. 

Kurssin tavoitteista ja sisällöistä voidaan laatia osaamistavoitteet, jotka perustuvat arviointikriteereihin. Niihin voidaan liittää vielä arvioinnin ajankohta ja arviointitapa.

Esimerkkejä osaamisvirkkeistä ja arviointitehtävistä

”Osaat nimetä suullisesti rakennekuvasta, mikä on puhdas aine ja mikä on seos. Osaat nimetä yhden puhtaan aineen ja yhden seoksen tutuista aineista.”

Loppuarviointi/kurssikoe: 
· Nimeäminen pienessä ryhmässä (opettaja seuraa keskustelua)
· Kirjallisessa osassa sanan ja kuvan yhdistämistehtävä

”Osaat nimetä suullisesti veden olomuodot ja kuvata, miten lämpötila saa aikaan olomuodon muutoksen. Osaat yhdistää oikean käsitteen kuvaan (kiinteä, neste, kaasu).”

Loppuarviointi/kurssikoe: 
· Kirjallisessa osassa sanan ja kuvan yhdistämistehtävä

”Osaat tehdä suullisesti tai kirjallisesti kysymyksiä kuvasta, jossa esitetään veden kiertokulku.”

Loppuarviointi/kurssikoe:
· Kysymykset suullisesti pienessä ryhmässä (opettajan seuraa keskustelua)
· Kirjalliseen osaan sisällytetty tehtävä, jossa kysymykset voi tehdä kirjallisesti 

”Osaat kuvata, miten vesi kiertää luonnossa apukäsitteiden avulla.”

Loppuarviointi/kurssikoe: 
· Kirjallisessa osassa opiskelijoille annetaan avuksi verbit haihtua, tiivistyä, sataa ja valua sekä käsite pohjavesi. Tehtävänä on täydentää kirjallisesti verbit ja käsite oikeille paikoille kuvassa. 

”Osaat lukea lämpömittaria.”

Arviointi kurssin aikana: 
· Opetusjakson aikana seurataan ja merkitään omatoimisesti muistiin esimerkiksi ulkolämpötila, oma ruumiinlämpötila tai opetustilan lämpötila yhden viikon aikana. 
· Lämpötiloista voi tehdä yksinkertaisen diagrammin esimerkiksi matematiikan tunnilla.
· Muistiinpanot palautetaan opettajalle. 
· Lämpötilamittauksen voi järjestää myös oppilaitoksen eri tiloissa. 

”Tiedät, että eliöillä on solurakenne ja että kasvi- ja eläinsolut ovat erilaisia.”

Arviointi kurssin aikana: 
· Asian käsittelyn jälkeen kuvan ja sanan yhdistämistehtävä kasvi- ja eläinsolumallista
· Lehtivihreän erottaminen kasvisolun kuvasta värittämällä

”Osaat kuvata yhteyttämiskuvan perusteella, miten kasvi muuttaa auringon energian ravinnoksi, josta eliöt saavat energiaa.”

Loppuarviointi/kurssikoe: 
· Suullinen arviointitilanne pienessä ryhmässä järjestetään niille opiskelijoille, joille virkkeiden kirjoittaminen on vaikeaa. 
· Kuvaan voidaan laittaa avuksi esim. sanat vesi, hiilidioksidi, energia ja happi sekä nuolet tuottamista helpottamaan. 
· Kirjallisessa osassa voidaan antaa virkkeiden alku, jota opiskelija jatkaa (esim. Kasvi ottaa maasta…).


